Пра імёны  
*Міхась Пазнякоў*

Хваліць мама Ліпу,

Бо яна ля хаты

Пасадзіла ліпу.

Ловіць рыбу Карп —

Будзе на абед

Вельмі смачны карп.

Для сястры Галінкі

Адламаў я ў садзе

Бэзу тры галінкі.

У кватэры — ціша,

Новай, добрай кнігай

Захапіўся Ціша.

Быў у цырку Леў,

Спадабаўся хлопцу

На арэне леў.

Мы зайздросцім Глебу

Ён півоні сёння

Пасадзіў у глебу.

Пэўна, карту свету

Аніхто не знае

Лепш за нашу Свету.

Не шукайце Пашу —

Статак разам з татам

Ён пагнаў на пашу.

Для сястрычкі Полі

Васількоў букецік

Я нарваў у полі.

Праца, клопат — веру,

Анідзе, ніколі

Не збянтэжаць Веру.

Доўга спала Соня,

Не зрабіла ўрокі, —

Ой, якая соня!

У Яніны ў жніўні,

А ў сяброўкі Маі

Імяніны ў маі.

Вова — з Магілёва,

А суседка Рыма

Прыляцела з Рыма.

3 саду мне

Прынёс Антон

Сакаўны антон.

Праз узгорак

Дзед Пракоп

Пракапаў пракоп.

Аграном — Любоў,

Памагла дзяўчыне

Да зямлі любоў.

Ад дамашняй працы

I вучобы ў Томы

Не бывае ўтомы.

Не забыць век Нілу,

Як на яхце ён плыў

Па шырокім Нілу.

Любіць спорт Надзея,

Чэмпіёнкай стаць —

У яе надзея.

Папрасіў я Вару:

— Ты налі мне вару,

Цукру дай і мяты,

Хочацца гарбаты.

Глеб прыйшоў да Сані,

Той залез у сані:

— Запрагай, сябрук, каня,

Сёння ў лес паеду я.

На футболцы

У Марата —

Нумар пяты.

Ну, а ў Сёмы —

Нумар сёмы.

Плаваць я вучуся ў Тоні —

Не патоне Тоня ў тоні[[1]](#footnote-1).

1. Тоня — участак вадаёма, прызначаны для лоўлі рыбы закідным невадам. [↑](#footnote-ref-1)